
    kako nas stvari gledaju?

     

    koliko zec ima očiju?

tri zlata!

tri blizanca koji su se

u trećoj godini rodili

i odmah umrli iz profila!

mlijeko je procurilo iz sprovoda

sve su životinje skočile na

livadu da se izljube!

šuma je prazna kao minuta,

moram dalmaciju naseliti

zečevima!

bit će to otok

na koji ću bježati kao

roditelj!

sinovi, sinovi, koliko vas je

u niskoj zoologiji?

zašto stojite kad vas jûre

zaslijepi farom?

pogladite ga šapom,

neka se rodi!

bit će to sprovod,

mlijeko će zakipiti u maku,

skočit ćemo na livadu!

ljubit ćemo se!

livada će se prevrnuti!

kako je odozdo ćelava?!

kao jež!

bosa?

kao jež!

mekana?

kao jež!

  
    x x x

     

    ja sam bijeli kralj!

nitko mi ništa ne može!

julija petričević-salopek

ostavila mi je nokat

pred vratima

ja sam joj uzeo osmijeh

zgužvao i pojeo uz dvije

neambiciozne riječi:

zagreb, zagreb

pet mojih kraljica rutinski se

nasmijalo!

živi lijekovi koje puštam

iz usta!

mlade orahe šaljem u

ćelave pustinje!

sjedim na prijestolju od

kuhane kruške!

vjeverica i mačak donijeli su mi

jaje

bilo je bolesno!

precizno sam izvadio četvrtak

iz njega!

budi damir! rekao sam!

eno ga! igra se s brankom, borom

i dragom!

četiri muškarca u igri!

svakome po nježna vesna!

  
    x x x

     

    oh, nemojte tako, rekao sam

medvjedu!

a tko pere moje srce?

kad ponovno budem dječak

kad ponovno budem djevojčica

živjet ću u kruški!

pjege će pjevati:

slatko je nebo, slatki je dan!

gole kraljice,

skupe aukcije saharina,

na krilima će, kao pismo

i kao strast,

zasuti našu voćarnu!

poklonit ćemo im blizance u

orahu

i mlliječni put do božje datulje!

bit će to društvo!

o, nemojte tako, druže medo!

  
    x x x

     

    šaman je na zagrebačkom kolodvoru!

već je gnjio i sve zna!

ima sina koji urla jer je u stranoj

zemlji!

snimit ću te dvije džungle

na tekstil!

poklonit ću se klečeći na tepihu!

odmah će doletjeti vlak!

kamo da otputujem? u asove?

zašto rasteš ako si velik?

rast ću dok mi ne narastu 3 sise!

onda ću biti šerif!

šaman je na zagrebačkom kolodvoru!

pije mi iz očiju

ja sam njegova bijela vjeverica!

tračnice sam pojela

zato sam udovica

tko će biti moj srebrni lješnjak?

  
    tko je sve zec i „bio sam nekad“?

     

    tri sam muža imala na borneu,

na borneu!

svi su bili ko petorica i jedno

malo moje golo zlato!

bili su visoki, niski, dlakave

općine i divlji dolari!

popela sam se na njih i vidjela

sheme bogova, gradilište anđela,

cijevi i liftove

čopori svetog zraka miješali su

kapare, kurkumu, kardamon, kumin i

lučki kopar od 25 tisuća stanovnika!

rodila se riba, nacrtali su joj vodu

i rekli, ljubi!

prošla je neka brbljava italija,

u smeđi, podgrijani ocean, pun

mlade elektrike, popadali su

biseri, žabe i 8 kraljevića

zajedno sa sonetima!

iz zvečeva sam jedino spasila

lješnjake,

na mojim su ušima i sad sam lijepa

kao

biber na jajetu,

šafran na riži,

na dnu mora, u snu, u opasnom

galvanskom

pokeru!

muževi su pojeli uši!

konstantno su pjevali kao

bezazleni pištolji!

sad sam gola!

moram na palmu, moram do kokosa,

zagrlit ću ga kao prva udovica,

alergija, alegorija, kozmetika i

indijsko

pravosuđe!

tri sam muža imala na borneu,

na borneu!

  
    x x x

     

    bijelo pismo sam dobio!

snijeg, dakle, pada u tvom srcu!

a što je srce?

ocat

iz kojega izlijećeš kao serija

iznošenih poljubaca u moja usta!

miris je moj najopasniji magnetofon,

odmah sam 6 i mlad kao jučer!

snijeg pada paralelno,

bijeli su to reci u mutnoj tišini,

napiši u taj okomiti zagrebački

izvještaj

medo, zatim tri srca i četiri slobode!

imaš full u ruci i

jednog asa za svako djetinjstvo!

neka pada bijelo pismo!

vidim ga, zato znam da ga uskoro

neće

biti,

umri, bit ćeš živa, dat ćeš gol!

ne valja biti zauvijek!

tko će te se sjetiti? usne koje odu

vrata su koja se zatvaraju

ali, zaklopi oči,

bravo! kako se samo ljubimo!

dvije smo nevjeste, dva srebra,

dvije perzije u

crnom vinu!

što je srce? – snijeg!

što je to plavo pismo?

potok mi šalješ? i u njemu popis

debakliranih mojih država?

utopit ću se!

kao 7 newtona uskrsnut ću u tvojoj

kosi,

lavu, lavi, lokalnom baroku i baru!

vidi, winetou,

cvjetaju trefovi na jadranskim

otocima!

  
    x x x

     

    odakle je sol zavijala kad te poljubila

kao medo foku usred zoološkog vrta?

u

new yorku, u srijedu, na kvaternikovom

trgu?

iz sove?

iz benzina koji odnosi provinciju i

njenu

ekskurziju!

iz učiteljice koja je došla najbržim

penisom

kao ekspresno pismo direktora pošte

kojemu

je i djed bio čista marka i čista

seljačka dopisnica!

sutra je učiteljica diplomirala, sada

ždere

josipa kraša

i čeka, kao zadnje hijenine noge u

vječno

limitiranoj brzini, da netko pozvoni!

doći će majstor koji poznaje struju

kao

pašnjak, osigurače kao potok,

a probirštift kao probirštift!

bit će to dovoljno za 1:1!

  
    x x x

     

    vidio sam super-fiziku! zatim

podmornicu kako se smije dok se

salpe ljute kao profesorica!

tri paralele sam vidio! sve se sijeku,

smiju, uživaju!

sve ćete to naučiti, požderati, pobljuvati!

dobit ćete indeks!

bit ćete predsjednici!

pojeo sam 14 kg krušaka, 7 kobasica,

dvije roza paštete, pola kg graha!

sav je bio isti!

četiri jogurta, pola teleta i dva seljaka!

vani je bilo proljeće, ljeto, pa jesen pa zima!

pet puta tako!

  
    x x x

     

    8 milijuna bogova vidim samo

jednim okom!

koliko je među njima blizanaca!

bojim se da ću ostariti

mlad,

moram se sagnuti,

mrzim okomicu!

spirala spašava žene,

zakrivljenost žene i muškarce!

obožavam reprizu!

kad je sve gotovo, ja dolazim

s trorogim šeširom, iz kojeg smrdi

i kažem, ispočetka! još jednom!

zato zagrebačka kina igraju

triput dnevno!

uvijek netko mora biti prvi

da bismo svi, veseli i zeleni, mogli

biti drugi!

ja sve vidim!

8 milijuna bogova samo jednim okom!

  
    dogovaranje medija

     

    hidrocefalusi u moru!

jata žednih ponavljača!

jure na glavu,

boje se šećera!

piju sredstvo!

neke vrste naivnosti

ostat će bez oceana!

što će minuta

bez soli?

mornar će morati u london

po more!

treći put vam kažem,

o žedni buketi teških glava,

prikupljajte razne istine,

meka sjećanja,

gljive!

neka čamac plovi!

u njemu medo,

a u medi – ja!

imam petoro djece:

marka, darka, žarka

lelicu i vesnicu!

  
    x x x

     

    3 x 7 je 27 i dvije juhe!

28 uvijek ide iza petka

koji je 29. subota u mojem

privatnom samoposluživanju!

tri pištolja sam pojeo

a onda sam te nacrtao i

zapovijedio: budi moj do same

smrti trefa!

tu sam ja i malina i blagajnica

i 52 stare tisuće!

odvest ću te u kino, pogledaj

kako se živi u mraku:

i doručak i godina

i odlučna noć

za našu zlatnu

pljačku!

sve je tu realno osim noći,

ona živi u dvostrukom mraku

te su sekvencije najskuplje,

ništa se ne vidi, ali se

noć vrti!

za dva sata prolazi život

iz trećeg reda!

zato je 2 x 7 – 15, zatim

nečiji 16, dvije naše juhe

i moj potpis kao 19

  
    x x x

     

    imam te na kile! u tri platna,

koja, kao tekućina,

leže u dvije pune žlice!

ako te podijelim, bit ćeš

svugdje, nema ostatka u mojoj

želji:

evo te kako – kao kasno dječje

zlato – juriš na igranje,

u vodu!

voda je more, ribe se igraju

sa zlatom

koje je bilo voda sa 4 pedlja

đavla po mojoj kvadraturi!

zarobit ću te u tekstil,

moraš se oženiti i biti plural

u mome rječniku, mom novčaniku!

vozit ćeš sintaksu i matematiku

po cm³ moje duše

jer imam te na kile!

pustit ću te s dijamanta, pojuri

u zapaljenog jelena kojemu u

rogovima,

kao buket crvenih farova u

prepotentnom baletu,

sjede mlade zečevi i urlaju

kroz geometriju:

lijevo, lijevo!

  
    x x x

     

    evo ti 20 dkg jaja, 20 dkg čavala

20 dkg cigareta!

što ćeš s time?

napravit ću kuću kao da sam je oteo

proljeću, tu ćeš sa mnom živjeti

do samog srca trefa!

zatim ću se dobro najesti i zapaliti

kao čovjek koji zna što je provincija!

20 puta ti hvala, pokušat ću ženi,

kad zaspi u evropi,

provaliti u san kao bog!

reći ću, nisam to ja, to si ti,

ali ja ti služim kao

dijete bez uvoda

ja sam motiv u funkciji ljubavnog

glasnika!

moram mnogo raditi za tebe!

prvo, neka sve sahare budu pospane!

tko zna gdje si ti sada zaposlen

po 20 dkg svega?

  
    primjer br. 11

     

    1 i 1 su 11

bako, nagni se!

o, dobro je dobro!

vruće mlijeko iz tvoje

glave!

doručak! jutro! koka!

žaba!

sve same žene u prvoj

pričesti

dijelimo prste! to su

želje!

hoću da budem vatra!

brr!

svi se tresemo

iz naših kukova rađa se

šlag!

1, 2, 3! bijela si četvorka!

ljubimo se

ti sviraš iz očiju

crkva je puna mlijeka!

evo ti moje ruke,

maši, tjeraj horde zlata

što bježe iz naših

života

kad mi, žene na pričesti,

duboko u dekolteu vidre,

jedemo

prve

plodove naših kukova

i grlimo se

prije muškaraca

  
    jaje nema sisu

     

    vidio sam u šibeniku

seljaka jaje i vino

tri boga!

sjedimo i puštamo

leptire

na jadransku banku!

u trezoru je sok

peremo se u njemu

leptiri nas gledaju

kao velike majke

jaje nema sisu

niti vino

ali seljak ima dvije!

u svakom danu jednom dođe

smak svijeta!

onda se seljak uhvati

za grlo i rve

s pismenošću

obavezno je pobijedi

i ubere jaje, ubere vino

i na svijeći

nestane u noć

noć! noć! noć!

bože, nacrtaj joj oči!

22 sunaca je na stolu!

seljak ponovno vadi iz usta

jaje

svi šute, bôje se mole,

višnje se ljube

jaje nema sisu!

  
    x x x

     

    u srcu je šume

trafostanica

priđem i poljubim je

ona se rasplače

uđem u nju

i ostanem zauvijek

zasvijetli se čitava

općina

seljaci pjevaju

piju žito

žene grle djecu

maleš je u trafostanici

  
    x x x

     

    na zelenoj pupavki

je puž

dođe zec i počne

plakati

dođem ja, stavim ruku

na zeca

a on progovori

uzmem ga ispod mekog

trbuha

i poletimo

noćnim nebom

dva dijamanta

dva brata

sretnemo jaje

i još neke

  
    x x x

     

    tri se naroda sretnu u četvrtak

brbljaju od A do LJ

u petak navečer vidio sam subotu

pijanu od mladosti

dao sam joj oko

zaljubila se

udala

sad sam u drugom stanju!

gljive rastu iz mene

legnem na stol

seljak dođe i ubere

mog anđela!

  
    x x x

     

    popnem se na tavan

i dugo gledam u šumu

onda stavim zvijezdu

u usta

pada noć

jeleni dozivaju svoje

seljake

oni ih zaliju vinom

i jeleni

padnu u san

prijeđem rukom preko noćne

sunčanice

i već je nova godina

  
    x x x

     

    prije tristo godina

odem pužu

na svadbu

sva su plemena tu

video-svećenici

tehno-indijanci

ultra-balerine

makovi, brancini i

tri nepoznata jaja

poljubim ih redom

i najedem se

gurnem glavu nekome u

krilo

i zaspim kao mačić

pleme me spali

sretni su

nema rata

samo bonaca i jedna

barka puna kupina

  
    x x x

     

    ubio sam 14 tisuća muha

u šibeniku!

2 x po 7 tisuća!

lijevom pa desnom rukom

još ih je ostalo

dva-tri sela, za dvije-tri nedjelje

posla

za dvadeset i trojicu dalmatinaca

koji se zovu ante!

nakon požara koji će se roditi

odmah nakon što koka snese

prvi dalmatinski dijamant

pretežno će se nove tisuće djece

zvati frane!

novi su to kraljevi, nove nevjeste

iz ptt škola

svi briju obrve

i vrlo dobro lete!

  
    x x x

     

    zec ima krzno

u njemu spava kao

as!

zec ima srce

i zato je zaljubljen

kao mrtav!

  
    x x x

     

    svršila sam u snu,

rekla je crna koza!

jaje je zakipilo u

mojoj kruni,

instalacije su planule

kao subote,

crnac je pao u sobu!

na livadu, na moje mlade

rođakinje koje stenju od

sira, soli, magneta!

imam bradu,

zlatni kondom na rogu,

pet planova za divlju svadbu!

ja sam kraljica koja kipi!

  
    moje posljedice

     

    bacio sam dijamant i

povukao vodu!

na 6 je slavuj izletio!

mokar, mlad, nov!

pola sata izlazio je

pečeni vol

iz te svadbe!

dvaput sam se zaljubio,

kod 2 i kod 4!

ja sam glad koja vozi na

topli zaplet!

miris je uvijek žena i višnja!

u vršak gume, kurziv oceana

u valove stakla,

u srce artičoke

zabio sam se kao čisti pješak!

kad se dijete rodi

baci se dijamant!

zvijezda je pala u dalmaciji!

to je samoubojstvo, svadba,

lektura!

fen je uključen u samom centru

šibenika,

slavuj je rezultat!

  
    x x x

     

    pijem litru!

imam ženu u sebi

more ima mornara

mornar barku koja

stoji nasred zaljeva

i misli

izađi more! vani je svijet!

toči se zlato,

metar raste, otrov je

prijatelj!

ne skrivam ga, on je

poljubac

na jeziku ti nosim sreću

spavaj!

miluje te zeko

stoljeća prolaze

more izađe,

popije litru

sad imamo žene u sebi!

  
    x x x

     

    polizao sam venu cvijeta

tri su žene pale

tri moje ruke

tri moje banke!

o, oprat ću ti usta

tu ću sakriti struju

kad skoči iz mene

jer sam je rodio

kad me mrzi jer sam

tijesan kao škola

ti si biser

ja sam ploča

kotrljaj se! o, po

trbuhu mi šeta biser

ustani! kaže mi bog

i moja se životinja diže

kao mlado meso

iz sna

rasjecite meso!

upalite polje!

izlazi čarobnjak iz nas

sadi nas

u meso

u ženu

u usta

  
    x x x

     

    razgovaram s vodom

ona požuti

i iz nje se prospe

sumpor

zašto me danas ne voli?

imam čisto lice

polje za žito, o

tu živi mali klas

koji je stariji od

srca!

legnem, sve je ravno

jer sam zemlja

daj mi cement i čipku

ženu i

križ

katedralu treba podići

na čovjeku

koji leži na zemlji

a klas je visoko gore

u trećem katu

neba

kad ležim – rastem

rub afrike mi sijeva

iz ramena

noge! te stvari treba

tek nazvati!

u glavi držim

ostatak vode

ako dođe tvoja

zlatna

datulja

  
    x x x

     

    poljubim te u usta

izleti vrabac

i napiše zlato

super maca me odnese

u najviše gnijezdo

padne sunce

gori reklama

ja sam mačić

gledam kako se iz grada

dižu leptiri

imam brkove i

dva meka krznena uha

skidam šarene prstene

s repa

budi moj med!

  
    x x x

     

    halo, ovdje tarzan!

ne spavam već toliko filmova

jer moj je sin ipak redateljevo

dijete!

sve je manje prave džungle

i ja sam samo leteći pjevač

koji vikendom opismenjuje

drvo po drvo!

  
    x x x

     

    meteor je pao u tvoju kosu

mahune su poljubile paradajz!

luk, češnjak, ulje, sol, biber

čitava gimnazija brblja!

mole se u zdjeli!

to je tako prijateljski!

klekni ispred štednjaka,

evo ga!

još se jedno svemirsko zlato,

mlado i neodgojeno,

zaplelo u tvojoj kosi!

bog te gađa zaostalom djecom

eksplozije!

šarlah ima nježne ruke

ti si krošnja koja lovi minerale

nasumične ljubavi,

ti si sladoled,

odnijet će te netko na nebo!

  
    x x x

     

    hoću novac!

bit će to moj mali zeko

u šumi ću ga zavesti

u sebe zakopati

popit ću livadu

o, nema više tragova!

sretan sam!

obrijat ću glavu

i rasti

sa mnom raste moje zlato!

kad dođem do bake

nestat ću u vuni

neka je zlatu toplo

dok

sanja

20000 riječi

  
    x x x

     

    ne smijem ništa poželjeti!

odmah

teče kraj mene

zove me „tata“!

nagovarala me da plovim

a zašto bih

bio odgovoran za

more?

nisam matičar! hoćeš

dijete?

plovi!

ukradi ribu

i dugo je gledaj u oči

dok ne zaspi

tada joj reci

„ime“

ako se probudi,

to je tvoja kći

ako umre

to si ti

dok te netko ne

poželi,

pogleda u oči,

uspava

itd.

  
    riba je 1

     

    zašto noć nema glavu?

riba je 1

pokucam, ona broji!

prvo je samo govorila

sve me naučila

ponavljam za njom

kad pogriješim,

evo drugog svijeta!

odem, naspavam se

to je esej!

vidim zvijezdu

kažem, ti si posao!

nacrtam brata

a on ode u selo

oženi se

evo škole, evo djece!

treba nam učitelj

koji jede knjigu

i iz nje trče brda

između dva

smjestim sunce

nina nena

  
    dodavanje boga

     

    kraj mene je jednom sjeo

neki oksid

bio je sav zelen i sav bijel

bio je sav sumnjiv od

pokušaja

bilo je strašno sjediti kraj

povijesti

mogao sam je listati!

disao sam je kao nichts und

nothing

počela je kiša

zatim priroda

kad sam sve to zapamtio

bio sam debeo, debeo

dobar dan

ja se sjećam

bilo je ljeto

ljubo se kupao ispod stijene

sunce se vozilo barkom

svi smo bili zapanjeni

mladi

pospani

htjeli smo jedno drugome

ući u srce

dodaj mi boga, rekao sam

bijeloga ili crnoga?

ines je sjedila na moru

ana je sjedila na kopnu

  
    x x x

     

    usred noći otvorim prozor

uđe tišina

ja je namotam u klupko

vune

probodem svojim srcem

i pustim

na noćno more

kao poljubac

srce zaleprša i spusti se

u upaljenu barku

kao domaća sol

orade izvire, zaplješću

počinje ples!

svatko traži svog mornara

da ga ljubi u dubini

da mu probode zaspalo srce

da od njega napravi mlijeko

koje pije mala nevjesta

u kadulji

  
    x x x

     

    u barci dvoje skriva

oči

i puši zlato

stavim i ja ruku na čelo

i jasno vidim kako

svi mi jedemo

već treći tanjur brbljavih

toplih kraljevskih školjaka

svako malo s jezika skinemo

goli biserčić

bacamo ga u more

koje se svakiput zapjeni

i proguta mladoženju

kad spustim ruku u sol

glad me poljubi u usta

a ja kleknem na drvo

i zatvorenih očiju

pušim svoje zlato

u društvu

  
    x x x

     

    legao sam na zemlju

i razveo se od

visine

jedem origano i kadulju

jer sam juha

koja se liječi

u rujnu

u devetom mjesecu ulja

zec prolazi kraj mene

on je ogroman čovjek

čudnih ušiju

zec se još plaši pasa

jer nije naučio živjeti

na trbuhu

prirodno

kao juha

  
    x x x

     

    ususret mi dođe metar

origana

ja skinem kapu

i zamirišim

djevojka se odmah smije

stavi ribu u kosu

i legne bolesna u vatru

još sirov, legnem po njoj

zajedno mirišimo

u bolesti u kuhanju

kao velika jetra

otoka

  
    x x x

     

    malo smrti nikad ne škodi

u juhi

i malo vjetra

takva je juha plodna

po njoj se plovi u zlatnoj

žlici

tristo godina

bez riječi

  
    x x x

     

    o, srce? kako ide

priroda?

ono me gleda, zacrveni se

upali i pukne!

poljubim se u dlan

a onda zavučem ruku

u iskopanu rupu

čuje se tutnjava

zemlja me voli

hoće sa mnom dijete

od meda!

ja sjednem na onu rupu

a ljubav izvire ispod

mojih nogu

ja je trpam u usta!

o, srce! debeo sam, debeo

na izvoru

jedi i ti malo! pođi u zločin!

srebro se udaje!

  
    x x x

     

    pčela je u meni!

dijete!

pleme krtica lupka

lješnjacima

čekaju da rodim!

  
    x x x

     

    medo me poljubio!

paraliziran sam!

pao sam u svilu!

nafta mi je šiknula iz

sise!

sad sam polje!

hodaj po meni

čučni

pomiluj branka!

  
    x x x

     

    obrva je lastavica

kosa je žito

usta su pošta

ej, je li prošao vuk

pitam ženu

kojoj unuka pjeva

na ramenu

melodija je kava

u šumi

popijem to jutro

a stoljeće prođe kao

zagrljaj!

žena popravlja kosu

svira topli mlin

otvara se pošta

mi razgovaramo

mi se smijemo

kao leptiri na pospanom

zecu

netko od nas nestaje na nebu

mi gledamo uvis i mašemo

lastavicama

odlazimo na misu

tamo dobijemo po vjevericu

i čašu mladog mlijeka

  
    za kim plače zdenka?

     

    zašto prsten laje?

gdje je žensko more?

kuda ideš meso?

zašto snjeguljica ima brata?

kako umire mast?

tko je život?

gdje spava film?

kada miriši 2?

zašto nisam djevojka?

smrti, a kad smo se grlili?

tko je pjena?

kada cvjeta čarobnjak?

što je überhaupt?

kuda gleda nada?

  
    x x x

     

    gdje se pališ?

gdje si mrtva?

gdje se ljubiš?

  
    x x x

     

    o slatki boy! svijetlo

odijelo ubojstva

prijatelj moderne sekunde

prospi med s vrha sljemena

čekaj me dolje otvorenih usta

ja

sigurno stižem

  
    x x x

     

    mangan je ponedjeljak

olovo je kolovoz

živa je srijeda

4 je četvrtak

do lantanida išao sam

na sjever

zlatne kacige, bijel i

prepun prijateljskog urina

  
    x x x

     

    nacrtao sam brata

vikend je

a on govori 500 tisuća

jezika

uđi u naranču, budi meso

za usne!

hrana je ljubljenje

glad je usamljenost

prišt je bol na slovu A

ako se bol zaljubi

evo epidemije!

to je veselje!

pogledaš me

a ja te pojedem kao

boga!

trčimo! zajedno!

zarađujemo prostor

evo, tu je sunce, krava

usred mlijeka tone u

čistu pravdu

bijelo je! još je bijelo!

tu ćemo biti bolesni

sve stane u nekoliko

sekundi!

ma, manje!

što je manje?

  
    x x x

     

    hoćete 2?

najedem se mangana

zagrlim se očima

zavrtim u mraku

i kao

mlazni bojni zec

projurim preko otoka!

nastanu 2!

djevojke odmah jedu kosu

ljube vodu koja odlazi

ratnici odmah briju oči

ljube vodu koja odlazi

masline naglo sazriju

i puste ulje u vodu

koja odlazi, odlazi

između dva života

bijeli je metar

u mraku

u rotaciji

evo me!

onjušite moju glavu

liznite moju glavu

počnite brojati:

riba, balerina, zec, 4, pola jabuke

  
    x x x

     

    stavio sam florida keks u usta

ja sam slatki ubojica

tko god prođe ja mu kažem

lorde!

  
    x x x

     

    od sperme se crni!

zatim se obučeš u zlatno

i kralj si!

dođeš u zagreb

svi kleknu

ti dijeliš maline!

ljudi se mole

sretni su i brzi

dignu se na nebo

posjećuju susjede i

pričaju o darovima

kad sve nahraniš

odeš u crno i

čekaš

zaposlen kralj

isus na mandat

tehničar koji ima veze

među bojama

mama svijeta

  
    x x x

     

    ljudi stvari i mirisi

se ljube u mraku!

1 vadi planove

i šestare

kroji satelit!

on se rađa ljuti iz

sline

u štali

između već savršenih

ljudi stvari mirisa

koza ga već odavno

poznaje

ali, upalit ću ga!

grijat ćemo se ja i žene

moliti

tehniku!

pristat će da bude bog!

  
    x x x

     

    mačak i ja pričamo i

pijemo

kao ratni drugovi

on malo leti a onda se

zabije u moje krilo

šuti tamo kao pliš

jer me voli!

mene, miša i srebrnu ribicu!

  
    x x x

     

    jedna je žena iz čistog voleja

zabila gol!

parfem je ušao u šesnaesterac

i tamo pričekao

vlastitu loptu života iz

jednog naoko bezazlenog centaršuta!

iz desne noge Tkalčića

dobri je superman poslao takvu

parabolu

da bih se i ja odmah oženio!

bilo je zlata i magnezija u tom lûku

bilo je crvenog vina, žutog vina

i burnog mog pljeskanja!

  
    ja se sjećam

     

    nacrtao sam baku

s 80 godina je prohodala,

note i žabe su nicale kad je

odvezala

prvu kišu!

vrač je iz zadimljene glave

izvukao neke originale

prvi put sam vidio prvu dvojku

na svijetu!

mršava, mlada balerina puna

nafte!

dovoljno mlazna da bude početak

a ipak je samo 2!

  
    x x x

     

    ako vidiš vješticu

progutaj grašak!

sad si riba!

kreni prema zapadu

i prati vijesti!

ja sam nebo!

kadtad bacit ću sunce!

stavi tu žetvu oko

vrata

sad si moja!

imaš sunce i mene!

gle, grožđe!

vrag se skitao prije nas

ali što to nama znači?

  
    x x x

     

    avion trči!

prvi je na 2000 livada,

drugi je na 3500 livada

sa 14 porazbacanih jelena!

mao zedong bi ozbiljno rekao

ping pong!

pogledao sam moćnu banku,

vjetar je razlistao tibet!

tri plemena plešu oko revolvera!

bit ćeš sutra kralj!

malinu ćeš oženiti,

djeca će vam se klanjati

zlatnom mačku,

proljeće će vam biti

čitanka

livada – pakao

san – poker

kojeg se sramite!

  
    x x x

     

    dunja kaže, zaljubila sam se!

naranča se zacrveni

kao mrtva

lubenica, suha smokva i litra

octa u plastičnoj boci

zaklope oči

misle na tunis!

sunce je žarko!

poriluk, jogurt, lovačka

margarin, sapun palmolive

i gotovi pire

su svatovi!

i karfijol! i dragica, njezin sin darko

i sladoled koji jedu

kao moje mrtve maslačke!

imam fotoaparat

ja sam kroničar svog plemena

bez abecede

u tunisu

gdje je sunce žarko

naranča ljubomorna, crvena, mrtva

  
    x x x

     

    dvije djevojke plešu oko

kamena

on se otvori i prospe

proljeće

djevojke se utope

i

popnu na drvo

kao male slatke trešnje

uberem ih i

pojedem

kovač od moje kose

napravi most

  
    x x x

     

    što je balerina?

ja se kupam u šlagu

imam tri lica

iz njih bježi zlato!

iz zlata pupoljak

iz pupoljka srce

iz srca urin!

letimo!

kako? kao fizika!

zašto?

jer si jagoda!

kuda?

u mlijeko!

  
    x x x

     

    u mladom grlu

vidre se svade!

kupam se usred

jezika!

gol! s olovkom u ruci!

pišem note po livadi

krave pjevaju!

mlijeko curi po

državi trave!

ja sam gola djevojčica

ti me jedeš u kupini

dok se jezik kupa

kao razvijena zastava u

paradi jutra

  
    x x x

     

    okružio sam olovkom tabletu: O

takva je bila!

s njom se letjelo

oko nje se plesalo!

nikad nije bila stara,

nikad nije bila mlada

za mene se udala!

  
    x x x

     

    gdje sve ima srebra?

u sovi

u bogu

u detektivu!

zašto je to tako?

sova je puna soli

bog spava jer je prijatelj

detektiv traži

prijatelja!

u noći netko ždere dragulje!

svo troje popije po srebro

i krene na put

evo, amateri nas upravo

čuvaju od gladi

sad neka dođe

tvoj brodić!

moje je more

moja sol!

  
    x x x

     

    sunce smo jeli svakih pola sata!

jasna nas je voljela kao

subotu džip i tdk kazetu!

dok sam bio i višnja i breskva

i još dva-tri boga!

afriku sam dao zvonku i

poljubio pobjednika na 400 m

400 puta!

jasna nas je voljela kao

čistu tunjevinu, volej i mlade

sulfate!

dok sam bio tarzan i tarzan

i još dvije stotine nas!

  
    lets spend the night together

     

    lec spend, lec spend moя

ich hab herz verloren, na ja

umrijet ću u suton kao otmičar

boinga

za mene više nema na svijetu

nikakvog krojinga!

kirurg i limar stari su zanati i

građanski skandali

o kako me tvoje nepce znalo zvati!

švercao sam slinu kao četa đaka i

opori genetski vandali!

lec spend, lec spend moя

ich hab herz verloren, na ja!

  
    x x x

     

    samo bljeskovi žive u gorućem

talioničkom svemiru!

acetilenske senzacije! tihi visinski

desperadosi bez srca,

bez bubrega!

čiji su to unutrašnji organi?

pojedinačne galaktičke sablasti

kao akordi

planu i nestanu u krznu, u tami

koju treba prihvatiti kao vijest!

pik as je vidio džunglu!

tehno-indijanci su ga pojeli, nema

više pokera!

avioni lete u zemlji i nikad više

neće biti prehlađeni!

samo acetilenske senzacije mirišu!

na ledene ruke, mrzle prste

hladnu krunu na čelu svijeta!

  
    x x x

     

    jesi li vidio anđele?

njihovi negativni i mlazni jezici

ližu penis

gdje sam te bijelu rodio

i izgubio usta!

spermo, ti si moj mali

kapitalizam!

u tvome bijelom rascvalom medu

u tvojoj tendencioznoj nevinosti

cilindrična snjeguljica

sanja asteroide!

jesi li vidio anđele, njihovi

negativni i mlazni penisi lektoriraju

zločin

odnose noć u malinovac

među parfemske rafale i labuđe

uvojke madeža

koji su usred praznika!

  
    x x x

     

    imat ćeš 200 djece

plave kao more i tinta

visoke kao stablo i zlo

mirisne kao cimet i tibet

visoko sunce nestaje

nisko

evo, umata se u golemi list

kao kršćanska riba

koja je 1!

nula!

spavaj!

on, gle, sklapa oči

vidim ga kako radi

ništa

  
    tref djevojčica

     

    ušla je u cipelu

pokucala o šećer

i onesvijestila se

kao usne

zmaj joj je sletio na

trbuh! ispušta jaje!

raspleo sam vene u

benzinu

sisa mi je iskočila

kroz oko!

plava je!

borovnice pljušte nad

zagrebom!

ja gutam

širim noge

crni je penis u mračnom zlatu!

bit ću žensko mlijeko

patuljci me piju kao

vrtnu ružu!

neka te medo poljubi

djevojčice!

ustani i zagrli nas!

  
    živio život

     

    ti si uho?

oh, još nisam

kaže djevojčica

pogledam u nebo

nađem malo pekmeza

napravim svijet

i stavim ga na jezik

oh, tu nikada nisam bila!

ni ja!

uđemo i topimo se

ljubimo se i jedemo se

kraj nekog potočića

u kojem se kupaju

četiri zdenke

  
    x x x

     

    zatim opalim zidu šamar!

bijelo je sve! sve je početak!

evo kućice,

dim se dimi iz dimnjaka

baka peče vuka

žaba spava u cipeli

još sam djevojčica, zeko se

kupa gol u toplom mlijeku

ja mu čuvam dijamante

na obali

naslonjena na med

  
    die totgesagte vagina

     

    mrtva vagina govori:

u meni je jedno more

na njemu čokolada

vitez ulazi i pije

  
    x x x

     

    dolje, u dvorištu

pas stalno laje

djevojčica s trećeg kata

viče

peso, peso!

mačka ganja pticu

ptica se uzbuđeno pravda

ja trčim na prozor

pa nemojte, kažem

stalno sam na prozoru

ljudi, ja radim!

  
    dva mala vremena

     

    na 1 živiš ti

na 2 on pije zrak

i misli u kilogramima

evo tebi velika usta

čuvaj nas od

oblaka, oblika, likova

lijekova

svi kradu naše tekstove

igraju ih na nebu za

tko zna koliko brzih bogova!

on neka bude debeo!

zasad jede i pamti!

doći će do sudara na nebu

iz usta ti pršte male

kćerke

manje od mišjeg sna

trče u vunu! treba sakriti

život! sreću!

iz njega puca dcm

sinova!

još su debeli, još se mole

školjci!

ali, prvi jure u ciklone

jedra su njihov seks!

drugi su medvjedi! evo ih

na jagodi! plaču!

treći pljuju u usta, naglo

mršave, bježe od oca na

nepoznatim jezicima!

općine, općine u maloj plavoj

aziji!

ali, mnogi bi se vratili iz oca

žarko žele u tvoja usta

u vunu

u banku

tu se točno živi od 1 do 9!

što ćemo s njima?

ništa?

misliš, nula?

  
    ja sam za upotrebu

     

    čarobnjaci, čarobnjaci

sletite na mene

svakog slatkog petka

po pet puta

jedite me

molite me kao zrak

koji trči ribama

ponavljajte me!

o, bit će vam afrika!

o, kako vam se posuđeni

penisi

ježe od mene!

imam usne, ljeto, liker

i osu

imam žabu, bor, dalekovod

i perje

od srijede počinje petak

od petka bučno slavlje

u pjeni

sa mnom i s medvjedom

legnite u vatru

svuda sam!

razgovori između majke i

sinova

uvijek su sveti

kadulja nema oca!

tu nema spola!

hoćete 5? ocean? mango iz

banke? udovica koja laje

iz vodika?

četiri puta imajte veliki

trbuh

četiri puta ispljunite

jaje

vi, moji mjeseci, brojke i

znoj!

netko će već biti žena, netko

biser

netko sin

sin je plug!

oremo njivu!

sin je na ženi?

biser je žito?

  
    zagreb nema klimu

     

    jučer je bilo ljeto i prekjučer!

kakav bager juri kroz moje prste!

bager i leptir na njemu!

ako sakrijem ruku u tebe,

jato konzervi izletjet će iz

samoposluživanja kao jestiv metal!

danas je zima,

bombon je izgažen nogom kine!

pukle su usne, višnja je iskočila

iz staklenke i sad je ubojstvo

na podu!

zimo, zimo, čime da nahranim tvoje

želje?

pričom, naftom, bakom?

moraš se oženiti!

zagreb nema klimu!

gangsteri u njemu ne mogu umrijeti

u proljeće!

u travnju masovno bježe u leibnitz

i tamo umiru kao negativne pjesme!

sladoled se otopio

nema kuglice na mojoj glavi!

sladoled zrije ljeti, kao tranzistor

i ja u tvojoj dinji

dlakavoj kao

sante i sante i sante!

zaplakao sam

izbili su mi dijamanti na usta!

zatvori oči kad se umivaš,

ni kap noći ne smije pasti!

prejela si se pokvarenog sina,

povrati san!

  
    x x x

     

    a kaj je iza?

još 26 pa će petak!

u baki je jaje

srce je novije

kvari se

jer je u njegovom ulju

broj!

pogledaj uvis!

kiša je mokra, ako se

prebroji, bit će to

voda bez ideje

anđeli čuvaju vodenu

djevojčicu

između dva lista

9 je zadnji dogovor

abeceda je niža za mnogo

km

bez žlice, juha se

pije

iz neba

deva je možda 2, možda 3

pustinja je naprosto 1

zašto sutra nije ispod?

iza metra ostaju sitni

unuci

demon do demona!

znam sve napamet

usta na usta!

  
    a što je dim?

     

    kad je elektron djevojčica

on skače! boja se mijenja!

sad je plava, ima sise

čeka potres!

boja živi od nemira!

i tko još?

oko!

jer je lijepo i nemoderno!

kao lopta skače, ja sam pijan!

mirna lopta ne zove se lopta

njen bog je vezan uz gore-dolje!

kad mrtvac zaista odluči pobjeći

on ne diše, laže! ali još dugo

ispušta zrak!

to je zakon kojim se napušta grad

prijatelj, hrana, kinematografija!

ali, i zakonom se mrtvac sveti!

ogovara nas, prigni uho, psuje!

kad se poklopac digne, para sukne!

kako se zove to što izlazi?

drugo stanje vode! ona rađa

maglovito dijete!

ali, kako se zove to kako izlazi?

ponekad šššuuss, ponekad pššruhh!

dakle, opet nedostaje ime!

a kako znamo što se uopće događa

u juhi?

kako gori plava žena? plavim dimom!

sol izlazi u rijetkim frazama iz djela

taloži se na nebu

tek kad je sve plavo i moderno

dolazi sunce! to je strah od

praznog mora!

kako gori crna žena? dogovorili

smo se:

vidiš kako je to lako!

sad živi!

  
    oči su tako bukvalne

     

    1.

    tko nagovara suzu

da napušta vez?

srpanj je svakiput kad pritisnem

sklopku

žarulja se sunča! zavodi! voli!

i ja nju jer se život

vidi

kao ime!

mlijeko, mast, ulje, margarin

odakle stiže taj zagrljaj?

ali, evo mazim ta plemena

hranim

jedem

ljudi, gdje su podaci?

     

    2.

    oksidi na jelenovom jeziku

lete

kao disanje

i kod nas je tako!

mi smo jeleni? jesmo!

a zašto dah uvijek

žuri?

ah, on se stalno ponavlja

tjera biljke u metre!

bit će taj oksid sumporna

djevojčica, znam!

bit će to ljubav, znam

uđeš u kemiju i uzmeš

ime! spol! žanr!

što će mi ime?

     

    3.

    munjevito sam popio mlijeko!

u sljepoočici se naoblačila energija

mozak kaže, fotorealizam je

čista prevara

veselje starog oka kojemu

popuštam jer je dijete i film

suza, prepisana lokva, tiho se javi

svi su ozbiljni

samo se ona, bez dozvole, miče!

     

    4.

    jelene, jelene, jelene

vidio sam te u hotelu!

kad si upalio gramofon

sve je zasmrdilo po novom

stoljeću!

reci dragoj

ti si moja siva draga

struja će grunuti na svačije

usne

i svi ćemo herpes nositi

kao bedž

novih tehno-indijanaca!

o, bit će to u zagrebu

jedne sjajne noći!

  
    x x x

     

    evo ti sjajno ništa!

evo ti moj avionski

naprimjer!

budi sve!

